Почетком Пете непријатељске офанзиве, бригада је најпре водила борбе код Колашина, а затим је после изузетно напорног марша, ушла у борбе с немачким снагама које су продирале од Никшића и Гацка према Пиви. Водила је вишедневне борбе на Пивском Јаворку, спречавајући продор немачких снага ка Мратињу, када се повлачила главнина снага Главне оперативне групе НОВЈ. У тим борбама претрпела је тешке губитке, али је задатак успешно извршен. У периоду од 6. до 9. јуна, после преласка реке Сутјеске, бригада је учествовала у борбама за одбрану стазе којом су се преко Тјентишта, повлачиле снаге НОВЈ према Зеленгори, вршећи у више наврата противнападе на утврђене немачке положаје на Кошуру.